DA Den Europæiske Unions Tidende C 256/10

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2010/C 256/10

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»PORCHETTA DI ARICCIA«

EF-Nr.: IT-PGI-0005-0762-02.03.2009

BGB ( X ) BOB ( )

1. Betegnelse:

»Porchetta di Ariccia«

2. Medlemsstat eller tredjeland:

Italien

3. Beskrivelse af landbrugsproduktet eller fødevaren:

3.1. Produkttype:

Kategori 1.2. Kødprodukter (opvarmet, saltet, røget, m.m.)

3.2. Beskrivelse af produktet med betegnelsen i punkt 1:

Den beskyttede geografiske betegnelse »Porchetta di Ariccia« er forbeholdt helstegte pattegrise eller midterpartiet heraf. Produktet er krydret med sort peber, rosmarin og hvidløg og har følgende kendetegn:

Vægt: for en hel pattegris (»porchetta intera«) ligger vægten mellem 27 og 45 kg, for midterpartiet (»tronchetto«) mellem 7 og 13 kg.

Svær: på oversiden af porchetta intera eller tronchetto skal sværen være sprød, brunfarvet og velsmagende. På underdelen kan sværen være blød.

Kød: kødets farve varierer mellem hvid og lyserød. Kødet er præget af de anvendte krydderier.

Smag: typisk smag af svinekød krydret med rosmarin, hvidløg og sort peber.

Ved markedsføringen skal produktet have følgende fysisk-kemiske egenskaber: vandaktivitet Aw: < 0,98; relativ fugtighed: < 57 %; fedt: < 33 %; proteinindhold: > 20 %.

3.3. Råvarer (kun for forarbejdede produkter):

Råvarerne til fremstilling af »Porchetta di Ariccia« BGB kommer fra svin af hunkøn, der er opført i stambøgerne for racerne Landrace, Large White, Pietrain og krydsninger heraf. Slagtekroppe, der modtages på anlægget, skal høre til klasserne S, E, U, i overensstemmelse med EU-lovgivningen.

Til fremstilling af porchetta intera skal slagtekroppen, hvorfra indvoldene er udtaget, veje mellem 60 og 90 kg på leveringstidspunktet. Slagtekroppen skal have for- og bagben og/eller hoved.

Til fremstilling af tronchetto anvendes midterpartiet mellem den 3. ryghvirvel og den sidste lændehvirvel, og det skal på leveringstidspunktet veje mellem 14 og 25 kg.

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

Manuel udbening af slagtekroppen, saltning, krydring med peber, hvidløg og rosmarin, ombinding, tilberedning og efterfølgende afkøling af »Porchetta di Ariccia« skal finde sted i kommunen Ariccia.

3.6. Særlige regler vedrørende udskæring, rivning eller emballering osv.:

»Porchetta di Ariccia« BGB kan pakkes hel, i stykker eller i skiver. Produktet kan emballeres i papir og/eller plastfolie til fødevarer. Der kan bruges vakuumpakning eller pakning i modificeret atmosfære.

3.7. Specifikke mærkningsregler:

På etiketten skal betegnelsens logo anføres ved siden af det grafiske EF-symbol, i overensstemmelse med forordning (EF) nr. 1898/2006 og ændringerne hertil.

4. Præcis afgrænsning af det geografiske område:

Produktionsområdet for »Porchetta di Ariccia« I.G.P. dækker hele kommunen Ariccia.

5. Tilknytning til det geografiske område:

5.1. Det geografiske områdes egenart:

Ariccia er et af de kendteste og mest populære områder i nærheden af Rom, hvor tilknytningen til porchetta og fremstillingen heraf — til forskel fra andre tilgrænsende områder — har rod i en tusindårig tradition. Ariccia anses ikke blot for at være det sted, hvor præsterne indledte traditionen med at tilberede svinekød, som skulle ofres i templet for Jupiter Latiaris på det nærliggende Monte Cavo. Tilstedeværelsen af den romerske adel i århundredernes løb (adelen flyttede til Ariccia i sommersæsonen eller tog dertil for at afholde jagtselskaber) formodes også at have medvirket til udviklingen af de håndværksmæssige færdigheder, der kræves til tilberedning af porchetta — færdigheder, som findes den dag i dag, og som fortsat gives i arv fra fader til søn.

5.2. Produktets egenart:

Porchetta di Ariccia har altid været kendt for sit kød, hvor farven varierer mellem hvid og lyserød, og hvor smag og aroma er karakteriseret ved den fint afstemte krydring med rosmarin, peber og hvidløg, der anvendes ved tilberedningen, samt for den sprøde svær — et af produktets vigtigste kendetegn, der opnås ved den rette stegning, og som holder sig i flere dage.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Porchetta di Ariccia's gode omdømme kan spores tilbage til 1950, da svineproducenterne fra Ariccia på borgmesterens initiativ afholdt den første festival (»Sagra della Porchetta di Ariccia«) som en hyldest til dette velsmagende produkt, som allerede dengang var kendt viden om. Siden da har man hvert år afholdt denne karakteristiske festival i Ariccia, hvor sælgere iklædt traditionelle dragter tilbyder porchetta på festpyntede langborde. Dette bevidnes af »Estratto dal Registro degli atti della Giunta Comunale, del 14 settembre 1962, relativo al contributo per la festa della Patrona S. Apollonia e della Sagra della Porchetta« (uddrag af kommunalbestyrelsens register af 14. september 1962 om bidraget til festen for skytshelgeninden Sankt Apollonia og til festivalen for porchetta).

Den åbenbare tilknytning mellem det traditionelle produktionsområde og produktets store succes bunder i de lokale svineproducenters særlige færdigheder, som de har overleveret fra generation til generation helt frem til vore dage, og som består i kunsten at krydre, ombinde og langtidsstege grisen. I daglig tale forbinder forbrugeren nu om dage udelukkende navnet »Porchetta di Ariccia« med dette produkt fra kommunen Ariccia, og det takket være de særlige egenskaber ved kødet og sværen, som gør produktet så velsmagende og populært hos forbrugerne.

Anvendelsen af navnet »porchetta« (pattegris af hunkøn) bunder i, at der i overensstemmelse med traditionen kun benyttes hundyr til fremstillingen, da deres kød er kendt for at være magrere og mere velsmagende. Et yderligere bevis på det omdømme, Porchetta di Ariccia nyder, findes i C.E. Gadda's roman »Quer pasticciaccio brutto de via Merulana« (1957), som indeholder en beskrivelse af det traditionelle salg af produktet på et lokalmarked i Roms bymidte.

Henvisning til offentliggørelsen af varespecifikationen:

(Artikel 5, stk. 7, i forordning (EF) nr. 510/2006)

Denne forvaltning har indledt den nationale procedure for indsigelser mod ansøgningen om anerkendelse af den beskyttede geografiske betegnelse »Porchetta di Ariccia«.

Den konsoliderede udgave af varespecifikationen kan ses:

— på webstedet: http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg eller

— direkte på ministeriets websted (http://www.politicheagricole.it) ved at klikke på »Prodotti di Qualità« (i skærmens venstre side) og derefter på »Disciplinari di Produzione all’esame dell’UE [regolamento (CE) n. 510/2006]«.

(1) EUT L 93 af 31.3.2006, s. 12.